Ostvaren je ograničen napredak u digitalizaciji pravosudnog sustava, ali za iduće godinea predviđene su ambiciozne inicijative. Budući da i dalje postoji potreba za poboljšanjem digitalizacije pravosudnog sustava, Vlada predviđa ambiciozne inicijative, koje će biti provedene do 2025 . To uključuje stvaranje jedinstvenog internetskog portala za pravosuđe za građane i poduzeća, uspostavu jedinstvenog sustava vođenja predmeta za sve sudove, olakšavanje digitalnog podnošenja i pregledavanja predmeta, objavljivanje većine ukupne sudske prakse na internetu te omogućivanje upravljanja resursima za pravosudni sustav na temelju podataka. Iako bi se ostvarenjem tih planova znatno poboljšala digitalizacija za građanske i kaznene sudove, upravno pravosuđe nije uključeno u područje primjene tih inicijativa. Međutim, na flamanskim upravnim sudovima stranke sada mogu podnositi dokumente o sudskom postupku elektroničkim putem.

Razina percepcije neovisnosti pravosuđa visoka je među općom populacijom, a prosječna među poduzećima. Ukupno 66 % šire javnosti i 58 % poduzeća smatra da je neovisnost sudova i sudaca u 2021. vrlo dobra ili dobra. Ta je razina percepcije neovisnosti pravosuđa prilično dosljedna od 2016., pri čemu se taj postotak povećavao od 2016. do 2019., a zatim se blago smanjio za poduzeća te blago povećao za opću javnost.

U belgijskom pravosudnom sustavu i dalje su u tijeku reforme koje se odnose na digitalizaciju i autonomno upravljanje resursima u pravosuđu, iako je u protekloj godini ostvaren ograničen napredak. U idućim godinama predviđene su sveobuhvatne i ambiciozne inicijative u području digitalizacije. Planira se da će se ovlasti za autonomno upravljanje resursima do 2024. u potpunosti prenijeti na sudstvo te će se uspostaviti alat za mjerenje radnog opterećenja. Visoko vijeće za pravosuđe nastavlja poduzimati korake za poboljšanje funkcioniranja pravosudnog sustava, posebno davanjem preporuka o pravosudnim istragama povezanim s tijelima kaznenog progona, promicanjem okvira integriteta sudaca i usvajanjem standardnih obrazaca radi unapređivanja godišnjih izvješća pravosudnih tijela. Još uvijek je upitna dostupnost dovoljnih ljudskih i financijskih resursa te su predviđene inicijative za poboljšanje te situacije. I dalje trajno nedostaju dosljedni, pouzdani i ujednačeni sudski podaci, što otežava napredak u pogledu učinkovitosti pravosuđa. Izuzetno duga kašnjenja na određenim prizivnim sudovima izazivaju zabrinutost.

Dodatno poboljšanje kvalitete pravosudnog sustava cilj je nekoliko inicijativa. Nakon preporuke GRECO-a o uvođenju periodičnog općeg izvješćivanja o funkcioniranju pravosudnih tijela , radna skupina koju je osnovalo Visoko vijeće za pravosuđe dovršila je izradu standardnih obrazaca za godišnja izvješća koja dostavljaju državno odvjetništvo te sudovi i tribunali . Nadalje, u tijeku su inicijative za poboljšanje kvalitete pravosuđa, kao što su reforma postupka podnošenja pritužbi povezanih s funkcioniranjem pravosuđa i inicijativa za promicanje upotrebe jasnog jezika u sudskim odlukama . Kad je riječ o pristupu pravosuđu, podizanje mjesečnog dohodovnog praga za pravnu pomoć na 1 226 EUR 1. rujna 2020. smatra se pozitivnim pomakom, a do 1. rujna 2023. predviđena su daljnja postupna podizanja praga do 1 526 EUR.

Poduzete su mjere kako bi se osiguralo neprekinuto funkcioniranje pravosudnog sustava tijekom pandemije bolesti COVID-19. Doneseno je nekoliko zakona kako bi se osiguralo neprekinuto funkcioniranje pravosudnog sustava tijekom ove pandemije. Na primjer, zakonom od 20. svibnja 2020. privremeno je dopušteno digitalno slanje dokumenata radi pokretanja pravnih postupaka. Osim toga, Kolegij sudova donio je obvezujuće direktive kako bi osigurao da zgrade sudova ostanu otvorene i da se rasprave održavaju u sudnicama ili virtualnim putem . Predmeti su se rješavali i pisanim putem, ako su stranke na to pristale.

Učinkovitost

Trajni nedostatak podataka onemogućuje potpuni pregled učinkovitosti pravosudnog sustava . I dalje nedostaju podaci o trajanju postupaka u sudskim predmetima, što onemogućuje potpuni pregled učinkovitosti pravosudnog sustava . Ograničeni dostupni podaci pokazuju da se 2019. visoka stopa rješavanja prvostupanjskih predmeta smanjila na oko 100 % za građanske i trgovačke predmete. Stopa rješavanja prvostupanjskih upravnih predmeta i dalje je iznad 100 %, iako ti postupci još uvijek dugo traju. Dionici izvješćuju i o osobito dugim kašnjenjima na određenim sudovima, kao što je prizivni sud u Bruxellesu. Belgija je zbog predugog trajanja prvostupanjskih građanskih predmeta i dalje pod pojačanim nadzorom Odbora ministara Vijeća Europe . Kad je riječ o upravnim predmetima, pravosudni odjel Državnog vijeća suočava se s velikim brojem neriješenih predmeta, a tu situaciju dodatno je otežala pandemija bolesti COVID-19 . Nadalje, prosječno trajanje postupaka sve je duže, a broj neriješenih predmeta vjerojatno će se i dalje povećavati jer je stopa rješavanja predmeta niža od 100 % .

II.Okvir za borbu protiv korupcije

Percepcija među stručnjacima i direktorima poduzeća jest da je razina korupcije u javnom sektoru i dalje relativno niska. Prema indeksu percepcije korupcije za 2020., koji je objavio Transparency International, Belgija ima 76 od 100 bodova te se nalazi na petom mjestu u Europskoj uniji i 15. mjestu u svijetu. Ta je percepcija bila relativno stabilna tijekom posljednjih pet godina.

Na saveznoj razini postoji nekoliko mreža za borbu protiv korupcije i platformi za suradnju. Kad je riječ o borbi protiv korupcije, Ministarstvo vanjskih poslova odgovorno je za razmjenu s međunarodnim tijelima koja se provodi u okviru platforme na koju su pozvani kabineti ministara. Nadalje, Ministarstvo pravosuđa nedavno je uspostavilo novu neformalnu platformu koja predviđa sastanke do tri puta godišnje radi usklaživanja antikorupcijskih mjera i odgovora na međunarodne preporuke. Nacionalna tijela izrazila su spremnost da nastave razvijati sinergije između tih dviju platformi. Time se dopunjuje već postojeća Savezna mreža za integritet, kojom se osigurava koordinacija među službenicima za integritet imenovanima u javnu službu. Cilj je te mreže podržati suradnju među koordinatorima za promicanje integriteta i osigurati platformu za razmjenu iskustava i primjera dobre prakse. Osim toga, cilj je Mreže osoba zaduženih za integritet ojačati suradnju među takvim osobama koje su imenovane za pružanje zaštite i potpore javnim službenicima koji prijavljuju navodnu povredu integriteta u saveznoj upravi.

Nije riješeno pitanje nedostataka u pogledu roka zastare za istrage podmićivanja stranih dužnosnika. U borbi protiv podmićivanja stranih dužnosnika Belgija se, u skladu s najnovijim preporukama OECD-a, bavila pitanjem kaznene odgovornosti pravnih osoba, no utvrđeni su nedostaci u pogledu roka zastare za sveobuhvatne i dubinske istrage i za kazneni progon slučajeva podmićivanja stranih dužnosnika. Uspostavljen je mehanizam za prijavljivanje mogućih slučajeva podmićivanja stranih dužnosnika, no kao što su potvrdila nacionalna tijela, 2020. u sustav nije unesen ni jedan takav slučaj.

Integritet policije nadziru Odbor P i Opći inspektorat. Policija ima vlastiti posebni sustav izvješćivanja, dok Odbor P i Opći inspektorat zaduženi su za unutarnju istragu mogućih kršenja pravila u pogledu etike i integriteta. U sustav je 2020. uvedeno šest prijava, od kojih su tri odbačene, a preostale tri dovele su do pokretanja službene istrage. Ministarstvo unutarnjih poslova 6. studenoga 2020. izrazilo je da namjerava predložiti novo zakonodavstvo o prijavljivanju povreda integriteta.

Za ministre i njihove savjetnike predviđene su određene mjere u području sprečavanja sukoba interesa. Savezni javni službenici dužni su poštovati kodeks ponašanja donesen u srpnju 2018. Međutim, ta se pravila i dalje ne odnose na ministre i članove njihovih kabineta. Skupina država protiv korupcije Vijeća Europe (GRECO) procijenila je da preporuke u tom pogledu još nisu u potpunosti provedene. Pravila kodeksa ponašanja za nositelje javnih funkcija odnose se samo na čelnike i zamjenike čelnika kabineta. Pravila o integritetu za članove kabineta i dalje su manjkava, a postupak provjere integriteta tih članova nije uspostavljen. GRECO je u vezi s tim naglasio i da bi trebalo povećati transparentnost pravila o zapošljavanju članova kabineta.

Nedostaci utvrđeni u pogledu prijave imovine nisu uklonjeni. Nedostaci u pogledu prijave imovine utvrđeni u Izvješću o vladavini prava za 2020. nisu uklonjeni jer Revizorski sud prima imovinske kartice u zapečaćenim omotnicama koje ne objavljuje niti provjerava njihovu točnost. Imovinske kartice dostupne su samo sucu istražitelju u kontekstu kaznenih istraga.

Utvrđena su pravila o integritetu zastupnika u Parlamentu, no nisu uklonjeni nedostaci utvrđeni u pogledu pravila o darovima i pogodnostima. Zastupnici u Parlamentu moraju se pridržavati Kodeksa deonotologije Parlamenta, ali nisu uklonjeni svi nedostaci koje je utvrdio GRECO. To se konkretno odnosi na pogodnosti i darove koje primaju zastupnici u Parlamentu jer za to još nisu donesena sveobuhvatna pravila.

I dalje postoje određeni nedostaci u pogledu pravila o lobiranju za zastupnike u Parlamentu i pravila za interakcije između pojedinaca na najvišim izvršnim funkcijama i lobista. Prema pravilima koja su na snazi, lobisti moraju potpisati određena pravila ponašanja i poštovati ih kada im je cilj izravno ili neizravno utjecati na oblikovanje politika. Preporuka GRECO-a o donošenju pravila interakcije između zastupnika u Parlamentu i lobista te pravila o odnosu između nekih najviših izvršnih funkcija i lobista još nije prihvaćena. Prema prošlogodišnjem izvješću, iako su pravila o „rotirajućim vratima” za zastupnike u Parlamentu i javne službenike općenito odgovarajuća, i dalje postoje nedostaci u pogledu pravila za najviše izvršne funkcije utvrđenih u Kodeksu ponašanja. Za ministre i članove njihovih kabineta ne postoje gotovo nikakva pravila.

Donesena je izmjena pravila financiranja političkih stranaka s ciljem provedbe međunarodnih preporuka u pogledu stranih donatora. Senat je 21. svibnja 2021. donio izmjenu članka 16.a Zakona od 4. srpnja 1989. o financiranju političkih stranaka. Novom odredbom uređuje se pitanje stranih donatora u skladu s preporukom GRECO-a.

Još uvijek ne postoji sveobuhvatno zakonodavstvo o zviždačima. Koalicijskim sporazumom Vlade predviđa se odobrenje sveobuhvatnih pravila za zaštitu zviždača, pri čemu se posebno spominje zaštita državnih službenika koji u dobroj vjeri do kraja 2021. prijave povredu dužnosti.

Pandemija bolesti COVID-19 usporila je istrage korupcije. Prema navodima nadležnih tijela pandemija je negativno utjecala na aktivnosti policije i pravosuđa, uključujući borbu protiv korupcije. Tijela kaznenog progona morala su se prilagoditi novoj situaciji tako što su pokušavala provoditi aktivnosti na daljinu te odgađala određene istražne mjere za koje je potrebna fizička prisutnost službenika na terenu. Međutim, istrage i kazneni progoni složenih predmeta redovito su nastavljeni.

III.Medijski pluralizam i sloboda medija

Belgija ima tri jezične i kulturne zajednice s nadležnostima važnim za medijski pluralizam. Pravni okvir za medijski pluralizam temelji se na skupu ustavnih zaštitnih mjera, kao što su one za novinarstvo i slobodu izražavanja. Doneseno je zakonodavstvo kojim se prenosi revidirana Direktiva o audiovizualnim medijskim uslugama. Neovisna regulatorna tijela za audiovizualne medije osiguravaju transparentnost vlasništva nad medijima.

Ojačana je neovisnost regulatornih tijela za medije te su povećani njihovi resursi. Kao rezultat prenošenja revidirane Direktive o audiovizualnim medijskim uslugama, ojačana je neovisnost regulatornog tijela za audiovizualne medije flamanske zajednice (VRM), posebno uvođenjem zahtjeva za propisno opravdavanje i transparentnost svake odluke o zamjeni ili razrješenju člana vijeća. VRM je zaposlio dvoje dodatnih zaposlenika radi obavljanja dodatnih zadaća koje proizlaze iz Direktive o audiovizualnim medijskim uslugama te sada broji ukupno 21 zaposlenika. Na sličan je način ojačana i neovisnost regulatornog tijela za audiovizualne medije frankofone zajednice (CSA), kao posljedica prenošenja revidirane Direktive o audiovizualnim medijskim uslugama, novim zahtjevom u pogledu transparentnosti razloga za razrješenje čelnika CSA. Proračun regulatornog tijela povećan je za gotovo 9 % u odnosu na 2020., što je omogućilo zapošljavanje četiriju dodatnih članova osoblja, koje sada ukupno broji 31 zaposlenika. Regulatorno tijelo za audiovizualne medije zajednice njemačkog govornog područja restrukturirano je razdvajanjem vijeća za donošenje odluka i savjetodavnog vijeća kojem su dodani novi članovi koji predstavljaju pružatelje internetskih usluga i civilno društvo. Nadalje, njegov se proračun udvostručio u odnosu na 2020., što je omogućilo zapošljavanje novog osoblja, koje sada broji ukupno četiri zaposlenika. U izvješću o praćenju medijskog pluralizma (MPM 2021.) zabilježen je vrlo nizak rizik za neovisnost tijela za medije.